钦定古今图书集成/方舆汇编/职方典/第1299卷 > 广州府星野考 府志
## 钦定古今图书集成/方舆汇编/职方典/第1299卷 > 广州府星野考 府志

府总

《汉志》曰：“经星常宿中外官，凡百一十八名，积数八百七十三星，皆有州国官宫民类之象，而分野专系二十八舍，徙所隶也。” 张衡曰：“众星列布，体生于地，精成于天，列居错峙，各有攸属。” 我粤地在扬州之南，是为南越。《书》云：“日月五星，起扬越，斗牛之次，连贯营室。自斗十二度至须女七度，为星纪，于辰在丑，近楚则为” 翼、轸。自张十七度至轸十一度为鹑尾，于辰在巳。由二者观之，则广郡星野，当兼牛、女、翼、轸而言之也。按牛为牺牲，为关梁。其北河鼓大星为上将，左右为左右将。《尔雅》曰：“河鼓，牵牛也。” 又云：“河鼓三星，在牵牛北，主军鼓。” 古者天子三将军，大星大将军，左星左将军，右星右将军，所以备关梁而除残暴“也。光润而明，将军吉。动摇差戾乱兵起。” 婺女，天少府也。其北织女在河北天纪东，皆名曰须女。主果蓏丝帛珍宝。《占》曰：“王者致孝于神明，则三星光显天下理。” 由汉迄今，皆以牛、女为粤之分，固矣。而所谓翼、轸者何居？因考连州阳山，连山虽隶广州，然与楚壤相近，则与翼、轸同星，似亦不诬。故后者以彗孛飞流为分野之验者，如秦二世，五星合于南斗，赵佗自立为王；汉元鼎六年，荧惑守南斗，占者以为诛灭南越之应。如此，则粤不仅专属牛、女，而与扬、越同起斗牛之次合矣。故统而志之，以待后之考验天官者。